贈吳思道
作者：曹勛
朝代：宋

paragraphs: 某也極連蹇，世緣牽喧卑。
久困戎燼間，方與鞍馬辭。
得奉宮觀祿，遽失糟糠妻。
淚零繐帷風，春慘中梱悲。
生理正落莫，幽思難平治。
公來黟歙遥，率孤再拜之。
慰藉累年別，歎息私門衰。
而公顔渥丹，綠鬢白髮稀。
頓換神氣妙，密驗刀圭奇。
內典禪悅深，外丹日月遲。
陰功粹雅度，方爲世所師。
永懷我先君，與公深相知。
辱以執友契，肯顧賤子微。
賤子感誨言，於茲老鋤犁。
甌窶祝場圃，翕張防寒饑。
時時躬遠郊，一一得自怡。
次第教三子，令諳田畝爲。
老鈍依頹簷，忘言隨四時。
幸會道此樂，秋風遽言歸。
尚有一瓣香，願奉鍾呂期。